**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για τον αναπεμφθέντα νόμο «Ο περί Προώθησης και Ενθάρρυνσης της Χρήσης των Ανανεώσιμων Πηγών Ενέργειας Νόμος του 2022»**

**Παρόντες:**

Κυριάκος Χατζηγιάννης, πρόεδρος Ανδρέας Πασιουρτίδης

Ονούφριος Κουλλά Πανίκος Λεωνίδου

Νίκος Σύκας Μιχάλης Γιακουμή

Γιαννάκης Γαβριήλ Σταύρος Παπαδούρης

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού επανεξέτασε σε συνεδρία της, που πραγματοποιήθηκε στις 28 Ιουνίου 2022, τον πιο πάνω νόμο, τον οποίο η Βουλή των Αντιπροσώπων ψήφισε στις 2 Ιουνίου 2022 και του οποίου τμήμα αναπέμφθηκε από την Προεδρεύουσα της Δημοκρατίας κατ’ επίκληση του Άρθρου 51.1 του Συντάγματος της Κυπριακής Δημοκρατίας. Στη συνεδρίαση αυτή κλήθηκαν και παρευρέθηκαν εκπρόσωποι του Υπουργείου Ενέργειας, Εμπορίου και Βιομηχανίας, της Νομικής Υπηρεσίας της Δημοκρατίας και της Ρυθμιστικής Αρχής Ενέργειας Κύπρου.

Όπως είναι γνωστό, με τον αναπεμφθέντα νόμο σκοπείται η εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για την προώθηση της χρήσης ενέργειας από ανανεώσιμες πηγές». Παράλληλα, με τον εν λόγω νόμο καταργείται και αντικαθίσταται ο περί Προώθησης και Ενθάρρυνσης της Χρήσης των Ανανεώσιμων Πηγών Ενέργειας Νόμος [Ν. 112(Ι)/2013].

Υπενθυμίζεται ότι στο στάδιο της συζήτησης του σχετικού νομοσχεδίου η επιτροπή, λαμβάνοντας υπόψη όλα όσα τέθηκαν ενώπιόν της, επέφερε σημαντικές τροποποιήσεις, προκειμένου να επέλθουν σε αυτό οι δέουσες νομοτεχνικές και επί της ουσίας βελτιώσεις και να επιτευχθούν κατά το δυνατόν οι απαραίτητες συγκλίσεις επί των θεμάτων για τα οποία εκφράστηκαν διαφωνίες και επιφυλάξεις από μέρους των ενδιαφερόμενων πλευρών.

Οι κυριότεροι λόγοι της αναπομπής τμήματος του υπό αναφορά νόμου από την Προεδρεύουσα της Δημοκρατίας, όπως αυτοί εξάγονται από την επιστολή της προς τον Προεδρεύοντα της Βουλής των Αντιπροσώπων, ημερομηνίας 23 Ιουνίου 2022, παρατίθενται ακολούθως αυτούσιοι:

«**Μείωση του μέγιστου χρόνου ολοκλήρωσης της διαδικασίας αδειοδότησης σταθμών παραγωγής ενέργειας από ΑΠΕ.**

Στα εδάφια (6) και (7) του άρθρου 18 του υπό αναπομπή Νόμου προβλέπονται μικρότερα μέγιστα αποδεκτά χρονοδιαγράμματα ολοκλήρωσης της διαδικασίας αδειοδότησης έργων ΑΠΕ σε σχέση με αυτά που παρέχονται ως δυνατότητα στο άρθρο 16 της Οδηγίας (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018 για την προώθηση της χρήσης ενέργειας από ανανεώσιμες πηγές (στο εξής “η Οδηγία”). Συγκεκριμένα, το άρθρο 16(4) της Οδηγίας προβλέπει ότι η διαδικασία αδειοδότησης δεν υπερβαίνει τα δύο έτη.

Επίσης στα εδάφια (6) και (7) του άρθρου 18 του υπό αναπομπή Νόμου έχει προστεθεί διάταξη σύμφωνα με την οποία η εξέταση της πληρότητας της αίτησης για αδειοδότηση σταθμών ΑΠΕ ηλεκτροπαραγωγής, ολοκληρώνεται κατά την ημέρα κατάθεσης της αίτησης.

Τα εν λόγω χρονοδιαγράμματα κρίνονται ιδιαίτερα περιοριστικά και αναμένεται ότι θα επιφέρουν αύξηση του διοικητικού κόστους στις εμπλεκόμενες αρχές αδειοδότησης σταθμών ΑΠΕ και ενδεχομένως μείωση της ποιότητας των προσφερόμενων υπηρεσιών ή/και σε ορισμένες περιπτώσεις, λόγω πρακτικών δυσκολιών να μην είναι εφικτό να εφαρμοστούν.

**Παροχή αρμοδιότητας στη ΡΑΕΚ αναφορικά με τη διαδικασία αδειοδότησης της εγκατάστασης φωτοβολταϊκών συστημάτων σε υφιστάμενες οικοδομές.**

Οι διατάξεις της παραγράφου (α) του εδαφίου (9) του άρθρου 18 του υπό αναπομπή Νόμου παραβιάζουν και συγκρούονται με πρόνοιες άλλων νομοθεσιών. Συγκεκριμένα η εν λόγω παράγραφος αναφέρει ότι “η ΡΑΕΚ διασφαλίζει ότι η διαδικασία αδειοδότησης για εγκατάσταση φωτοβολταϊκών συστημάτων επί του κελύφους υφιστάμενης οικοδομής είναι απλουστευμένη, διεκπεραιώνεται μεταξύ ΡΑΕΚ και Διαχειριστή Συστήματος Διανομής και η ολοκλήρωσή της δεν υπερβαίνει τον ένα (1) μήνα”. Κατ’ αυτό τον τρόπο περιορίζονται οι εξουσίες αρμόδιων αρχών που εμπλέκονται στη διαδικασία αδειοδότησης έργων ΑΠΕ (Πολεοδομία, Δήμοι/Έπαρχοι, Τμήμα Περιβάλλοντος) καθώς και οι πρόνοιες των αντίστοιχων νόμων (περί Πολεοδομίας και Χωροταξίας Νόμος, περί Ρύθμισης Οδών και Οικοδομών Νόμος, περί της Εκτίμησης των Επιπτώσεων στο Περιβάλλον από Ορισμένα Έργα Νόμος).

Επιπρόσθετα, υπάρχει ασάφεια ως προς την εφαρμογή της διάταξης στην παράγραφο (β) καθώς και ως προς τη διαδικασία ελέγχου και επιβολής κυρώσεων σε περίπτωση παράβασης.

Σημειώνεται ότι, ο καθορισμός απλουστευμένης διαδικασίας αδειοδότησης για τη μικρή αποκεντρωμένη ή/και την κατανεμημένη παραγωγή ηλεκτρικής ενέργειας, είναι αρμοδιότητα του Υπουργικού Συμβουλίου σύμφωνα με το άρθρο 25(3) του περί Ρύθμισης της Αγοράς Ηλεκτρισμού Νόμου του 2021, Ν. 130(Ι)/2021.

**Πρόνοιες στον υπό Αναφορά Νόμο που δεν αποτελούν ορθή εναρμόνιση με τις αντίστοιχες διατάξεις της Οδηγίας (ΕΕ) 2018/2001.**

Στο άρθρο 37(2)(i) του υπό αναπομπή Νόμου αναφέρει ότι η ΡΑΕΚ για την παροχή ευνοϊκού πλαισίου για την προώθηση και διευκόλυνση της ανάπτυξης κοινοτήτων ανανεώσιμης ενέργειας, εκδίδει ρυθμιστική απόφαση και διασφαλίζει, μεταξύ άλλων ότι: “(i) υπάρχει ισότιμη και χωρίς διακρίσεις μεταχείριση των καταναλωτών που συμμετέχουν στην κοινότητα ανανεώσιμης ενέργειας.” ενώ το άρθρο 22(4)(θ) της Οδηγίας αναφέρει: “υπάρχουν κανόνες που διασφαλίζουν την ισότιμη και χωρίς διακρίσεις μεταχείριση των καταναλωτών που συμμετέχουν στην κοινότητα ανανεώσιμης ενέργειας.”.

Στο άρθρο 38(2)(β) του υπό αναπομπή Νόμου χρησιμοποιήθηκε η λέξη “δύναται” αντί η λέξη “δικαιούνται” που αναφέρεται στο άρθρο 21(4) της Οδηγίας. Η χρήση της λέξης “δύναται” δεν αποδίδει την έννοια του *δικαιώματος* το οποίο μπορούν να ασκήσουν οι αυτοκαταναλωτές ενέργειας με αποτέλεσμα να μην αποδίδεται ορθά η πρόνοια του άρθρου 21(4) της Οδηγίας.».

Οι εκπρόσωποι του Υπουργείου Ενέργειας, Εμπορίου και Βιομηχανίας και της Νομικής Υπηρεσίας της Δημοκρατίας κατά την εξέταση του αναπεμφθέντος νόμου από την επιτροπή αναφέρθηκαν αναλυτικά στους λόγους για τους οποίους κρίθηκε σκόπιμη η αναπομπή τμημάτων του νόμου, στη βάση της πιο πάνω επιστολής.

Στα πλαίσια της συζήτησης, τα μέλη της επιτροπής υπέβαλαν ερωτήσεις σε σχέση με τους λόγους της αναπομπής.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, ομόφωνα αποφάσισε όπως αποδεχθεί εν μέρει τους λόγους της αναπομπής και τροποποιήσει κατάλληλα το κείμενο του αναπεμφθέντος νόμου, ώστε να επιτευχθούν τα ακόλουθα:

1. Τροποποίηση των άρθρων 37 και 38 του αναπεμφθέντος νόμου, ώστε η διατύπωσή τους να συνάδει με τις αντίστοιχες διατάξεις της Οδηγίας (ΕΕ) 2018/2001.
2. Αύξηση του μέγιστου χρονικού διαστήματος της παράτασης της διάρκειας της περιόδου αδειοδότησης των σταθμών ηλεκτροπαραγωγής και των εγκαταστάσεων ανανεώσιμων πηγών με δυναμικότητα ηλεκτρικής ενέργειας μικρότερη από 150 kW από τρεις (3) σε τέσσερις (4) μήνες.

28 Ιουνίου 2022

Αρ. Φακ. 23.01.063.049-2022

ΧΑ/ΣΠ/MC